താമരക്കുളത്തും കാട്ടുപന്നി ശല്യം കണ്ണനാകുഴിയില് വാഴകള് നശിപ്പിച്ചു ചാരുംമൂട് : താമരക്കുളം ഗ്രാമ പഞ്ചായത്ത് പ്രദേശങ്ങളിലും കാട്ടുപന്നി ശല്യമെന്ന് പരാതി. കണ്ണനാകുഴി ഒന്ന്, രണ്ട്, വാര്ഡുകളിലെയും പച്ചക്കാട് 10ാം വാര്ഡിലേയും കൃഷിയിടങ്ങളിലാണ് കഴിഞ്ഞ ദിവസങ്ങളില് കാട്ടുപന്നി ശല്യം ഉണ്ടായത്.കണ്ണനാകുഴി പൂവത്തൂര് ചിറയോട് ചേര്ന്ന് കൃഷി ചെയ്തിരുന്ന ചീനി, ചേമ്ബ്, മഞ്ഞള്, വാഴ തുടങ്ങിയവയാണ് കാട്ടുപന്നികള് നശിപ്പിച്ചത്. പച്ചക്കാട് പ്ലാന്തറയില് സജീവിന്റെ കൃഷിയിടത്തിലുള്പ്പെടെയാണ് കാട്ടുപന്നിയുടെ ശല്യമുണ്ടായിരിക്കുന്നത്. ചീനി, വെട്ടുചേമ്ബ്, തെങ്ങില് തൈകള് എന്നിവയാണ് നശിപ്പിച്ചത്. തെങ്ങിന് തൈകളുടെ മൂടുകള് തുരന്ന് മണ്ണ് മാറ്റിയിട്ടുണ്ട്. കാട്ടുപന്നികളാണ് കൃഷികള്ക്ക് വലിയ നാശമുണ്ടാക്കിയിരിക്കുന്നതെന്ന് കര്ഷകര് പറയുന്നു. കര്ഷകരുടെ പരാതിയുടെ അടിസ്ഥാനത്തില് വിവരം വനപാലകരെ അറിയിക്കുമെന്ന് പ്രസിഡന്റ് ജി.വേണു പറഞ്ഞു. കഴിഞ്ഞ കുറേ നാളുകളായി താലൂക്കിന്റെ തെക്കുകിഴക്കന് മേഖലകളില് കാട്ടുപന്നി ശല്യം വര്ധിച്ചിട്ടുണ്ട്. നേരത്തെയും കാട്ടുപന്നി ശല്യം ഉണ്ടായപ്പോള് വനപാലകര് ഇവയെ പിടികൂടാനുള്ള ശ്രമങ്ങള് നടത്തിയെങ്കിലും വിജയം കണ്ടില്ല. പാലമേല് ഗ്രാമപഞ്ചായത്തിലായിരുന്നു നേരത്തെ കാട്ടുപന്നി ശല്യം ഉണ്ടായിരുന്നത്. ഇപ്പോള് താമരക്കുളം ഗ്രാമപഞ്ചായത്തിലേക്കും പന്നിശല്യം വ്യാപിച്ചു. ഇതു കര്ഷകരില് വലിയ ആശങ്ക ഉയര്ത്തിയിട്ടുണ്ട്.